khistorydata/jeongjo-sjw-relations huggingface dataset:
정조 19년
乙卯十一月十九日辰時上御誠正閣諸承旨持公事入侍時行左承旨李益運左副承旨申耆右副承旨朴宗甲同副承旨金啓洛記事官趙台榮假注書李章垕記法官金良倜記事官吳泰曾以次進伏訖上曰趙曮副提學事問之乎耆曰問於趙鎭寬則先朝己未果除是職而已陞正卿爲兼副學故不爲行公云矣上曰無公事承旨退去耆宗甲啓洛退出益運讀奏平安監司金載瓚狀啓咨官先來勿留晷刻事命書判付命書傳敎曰承旨中不爲仕進人及陞補進去人竝許遞前望單子入之待下批牌招察任又命書傳敎曰未下直守令一司除署經下送上曰此注書善書矣敎章垕曰爾有顯族乎章垕起伏曰無矣上曰有顯祖乎章垕起伏曰故逸掌令臣李恒爲八代祖矣益運曰事變假注書沈厚鎭已滿十日之限尙未登筵之故米得改差新榜亦有未經者矣上曰使之入侍可也厚鎭進伏上曰爾是何科厚鎭起伏曰今年六月科也上曰爾家何在厚鎭起伏曰在於水原外村矣上曰汝家曾亦有先汝登第者乎厚鎭起伏曰臣之從兄而今不在世矣上曰因噎廢食用之於何時科策乎厚鎭起伏曰庚戌年三製矣命退承史以次退出
정조 19년
乙卯十一月十九日酉時上御誠正閣進賀三使臣文任承文院公事堂上定例釐正堂上入侍時行左承旨李益運右承旨申耆記事官趙台榮記注官金良倜記事官吳泰曾進賀正使李秉模副使徐有防書狀柳畊藝文提學尹耆東定例釐正堂上李時秀徐龍輔承文院公事堂上李晩秀以次進伏訖秉模蓍東等進奏曰日間聖體若何上曰一樣矣秉模等曰王大妣殿氣候若何上曰一樣矣秉模等曰惠慶宮氣候若何上曰一樣矣上曰固知今番使行之臨時急發而今旣有上諭至於馳發飛報別是恩禮事體道理使行不可不卽速馳發俾趁正朝朝賀矣卿等治行得無窘束否秉模曰臣等行具不過禦寒衣服而已別無未備之慮而趁今離發歲前入去優爲可及咨文之趁此出來亦爲行事多幸矣上曰予則固已預料如此而人必有過慮之議故始於月前命差使名使之趁速理行矣今以後始信吾見之不差矣秉模曰果如聖敎矣上曰不但事大之道固當盡心凡皇帝之待我國六十年于玆而其所禮待之節一切簡約省弊我之所得亦云多矣以此之故今明年使行之頻煩不當以經費爲言矣秉模曰在我國事大之道固當如是矣上曰雖在下交友之道六十年舊要而遽爾告別則猶以爲悵然況乾隆之於我邦乎且六十年享國而不至倦勤今乃親傳之其子而自尊爲太上皇此殆歷代所未有之盛擧也旣將賀新皇之登極而亦於上皇內禪之際豈無別般致意之擧乎若於今番使行加差上副使各一人兼致謝賀之意則庶可爲小邦事大之義未知卿等之意如何秉模曰使臣之又爲差送恐未必然而至正朝方物則似當爲二起矣上曰右承旨以此意收議于時原任大臣以來益運退出上敎晩秀曰賀表外皆令正書事曾有下敎矣果已正書乎晩秀曰黑草亦姑未盡矣上曰如方物物目之回咨猝難正書雖於使行離發後專撥送之猶可及矣敎時秀曰各項物種已備待乎時秀曰諸凡物種旣盡整備而白綿紙姑未及裁整矣至於起數爲先議定然後當量其所入而備待矣上曰何時下敎而綿紙之尙不裁截無已太緩乎時秀曰不能董飭固臣之罪而郞吏之言以爲先期裁截則易致染汚故自前不得不臨時裁整云矣上曰表式旣爲出來則依此表數爲之之外無容更議而起數當爲二起矣上曰承文公事堂上進前讀此表式使登筵諸臣聞知可也晩秀讀奏訖上曰嗣皇帝辭位奏文諸臣貝勒等奏文及上諭至有日馳六百里頒示之擧者卽上國別異之盛禮也亦爲我國除弊之事也我國旣聞之後豈不趁正朝入賀乎專撥之自皇城抵柵門不過七日自灣府到院不過二日撥騎之速計日而較程則我國勝於彼國矣使行一兩日內不可不治發日官及譯官召入賤臣承命出與日官池景弼譯官鄭思玄李鎭復李邦夏趨入進前上曰座旣隔牕使之陞殿可也上曰拜表吉日當在何日景弼曰今二十一日最吉矣上曰日子雖促以使臣聞命卽行之義亦何必爲拘上曰戶判先退詣本曹各項物種躬撿卽備待以爲明日封裹之地明日看品亦不必如例爲之紬苧席子之外綿紙隨其已裁整者一起所入先爲看品之地也時秀退出晩秀曰表文今將正書彼國出送之表式例不可一字加減而今此表式頭辭有奉職在職之語尾辭有參隨鵷列之語未知何以爲之乎上曰此何必爲拘依此書之卿與文任先退撰出表咨一邊正書可也蓍東晩秀退出上曰俄者正使所奏其意以爲已去之節使卽獻賀於上皇而新皇旣已正朝登極則亦當有方物云者而此則似不然登極旣在正朝則旣賀登極又賀正朝無乃一日疊賀之嫌乎如或使聖節亦在其日則又將獻賀乎卽今所用之表式卽三大節竝爲出來者乎思玄曰然矣龍輔曰表式非每歲出來者卽康熙時出來表式至今遵用云矣思玄曰此是乾隆乙酉年出來之表式矣上曰思玄之言果是矣大抵表式皆是一規而略有數字之改耳上曰使臣之疊送太涉張大前亦有先送咨官之例今亦以別齎咨官一人先爲治送以致上諭祗受賀使趁正朝入來之意于禮部以示別致殊異之意如何秉模曰臣等未及思到矣今承聖敎萬萬洽當矣在我國無使臣疊送之弊在彼國亦知殊禮事大之義可謂兩便矣上敎思玄曰爾須待罷漏發行則禮部呈咨之文當追後專撥下送矣上曰思玄下去時沿路接待務從優厚京盤纏原數外亦爲優給事承旨退去分付可也敎秉模曰齎咨官先爲入之意出擧條以爲日後文蹟可也秉模曰皇旨上諭今以別咨出來進賀之行不日將發而領受形止及賀使馳發之由別定咨官先爲馳發諸般合行儀式亦爲咨問恐合事宜分付槐院譯院卽速擧行何如上曰依爲之秉模曰進賀之行今旣不日治發諸道卜定有難等待以京盤纏擧行之意分付該曹該廳何如上曰依爲之秉模曰今此進賀行公用銀四千五百兩依近例關西各庫銀中先爲貸去待明年收稅卽爲換銀準數還報之意分付別齎咨官公用銀例自灣府帽稅條中以錢三千兩代給而今番則行期甚急換銀之際易致遲滯直以銀子一千兩某條推移各別擇給之意一體分付灣尹何如上曰依爲之出擧條上敎思玄曰爾行費了幾日到得皇城乎思玄曰渡灣十六七日庶可抵彼矣上曰爾旣先去呈咨禮部後以回還齎咨樣擇冬至使行中譯官一人先爲卽卽馳報爾則過新皇帝登極後以汝所記覩一一詳探先報冬至使先來爾亦卽爲還發出來可也上曰使行若於二十一日發程則當於何日渡江何日抵北京否秉模曰臣亦已有料量而似不出今晦來初渡灣優於臘晦前抵皇城矣上曰乾隆登極在去乙卯正月初三日而勅行之離發在初四日以此料度今番勅行亦似正月初卽發其到我國當在何間鎭復曰常時勅行徐行則四十日到灣促行赤不過三十日矣上曰金虎門丹鳳門留門以使事往來人使之出入之意分付宣傳官使行離發間凡以使事往來之各司下隷亦爲勿禁事自備局分付可也仍命三使臣以下先退命書傳敎曰拜表日子方物封裹日子卽令該曹推擇草記命退承史以次退出
정조 19년
行都承旨蔡弘履坐左承旨未差行右承旨李益運坐直左副承旨申耆坐直右副承旨朴宗甲坐同副承旨金啓洛坐注書趙台榮仕一員未差假注書李章垕仕直事變假注書金履垕仕
정조 19년
藥房提調鄭存中副提調蔡弘履啓曰伏未審日間聖體若何寢睡水剌之節何如臣等率諸御醫趁旱入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 19년
金啓洛啓曰大司憲未差執義李龜雲掌令趙錫晦持平姜碩龜在外掌令洪受浩牌不進持平李儒修引避退待監察茶時之意敢啓傳曰知道
정조 19년
朴宗甲啓曰明日輪對拜表相値矣頉稟之意敢啓傳曰當次人依例書入受點後後日次待令
정조 19년
朴宗甲啓曰今日方物親臨看品時承旨當爲備員而左副承旨李勉兢牌招之命已至經宿而謂有情勢尙不承膺何以爲之敢稟傳曰方物雖皆措備待令而猶慮窘速看品不得如例殿座欲於便殿爲之承旨不必備員而處義太過只推更爲牌招
정조 19년
朴宗甲啓曰藝文提學尹蓍東戶曹判書李時秀定例釐正堂上徐龍輔承文院公事堂上李晩秀依下敎來待矣傳曰入侍
정조 19년
以左議政兪彦鎬四度呈辭傳于朴宗甲曰安心調理
정조 19년
金啓洛啓曰持平李儒修引避退待已至經宿尙無處置事甚未安掌令洪受浩卽爲牌招以爲處置之地何如傳曰允
정조 19년
以掌令洪受浩牌不進罷職傳旨傳于朴宗甲曰只推
정조 19년
朴宗甲啓曰吏曹郞廳來言承旨有闕政事取稟傳曰前望單子入之待下批牌招察任
정조 19년
以左承旨李祖承牌不進推考傳旨傳于金啓洛曰許遞前望單子入之待下批牌招察任
정조 19년
承旨前望單子入之李鼎揆落點
정조 19년
事變假注書金履垕書啓臣謹奉聖諭馳往問議于時原任大臣則領議政洪樂性以爲頒咨旣係特異則稱謝固不可闕而只當謝恩於太上皇帝於新皇帝旣無可謝之恩則難用稱謝之名臣之愚見則於太上皇賀其傳位之大慶謝其頒咨之殊禮於新皇帝只賀其登極似無拘礙若於今年內呈納則新皇帝登極又未田卽日進賀此實難便使名則定以進賀兼謝恩呈納則定以正朝恐合便好伏惟上裁云右議政蔡濟恭以爲進賀爲重謝恩雖不兼行亦無所妨臣之俄者獻議意蓋如此若以兼謝恩爲定則只當稱謝於太上皇籤紙書以皇帝陞下趁元日前呈納事面爲可嗣皇帝前則不必謝而爲謝恐不免爲禮煩之歸耶云領敦寧金履素以爲頒咨旣在傳位之前謝恩之禮恐不必竝擧於新皇發使不踰今年之內則籤紙之書似不可遽稱以太上而大抵今此頒咨係是異數則叩謝之擧在所不已籤紙書以皇帝陛下只擧於太上前恐亦無如何之端矣愚見如此伏惟上裁云矣敢啓答曰知道依諸議謝恩於太上皇而使銜以謝恩兼進賀稱號卽令該曹啓下與尋常賜物謝恩有間行文措辭於四六命意旣言於撰進之人揆以體貌以奏爲之爲可以此分付槐院可也
정조 19년
有政吏批判書沈煥之病參判洪明浩進參議宋煥箕在外行都承旨蔡弘履進啓曰判書沈煥之病不來參議宋煥箕在外未肅拜小臣獨政未安何以爲之敢稟傳曰仍爲之以沈奎魯爲副校理金熙采爲修撰柳肅之爲監察朴右源爲和順縣監金乃默爲魚川察訪承文提調單尹蓍東鄭好仁具庠具㢞李在學權李時秀李祖源黃昇源徐有臣徐龍輔曺允大李敬一李益運權裕謝恩兼進賀使單李秉模副使單徐有防書狀官單柳畊承文正字二單申義淳蔡趾永
정조 19년
朴宗甲以弘文館言啓曰本館下番姑降入直事甚未安今日政新除授玉堂待下批仍卽牌招入直何如傳曰允
정조 19년
兵批判書李得臣進參判徐有大入直參議梁周翊進參知鄭尙愚病行右承旨李益運進同知單任慶麗僉知單宋聖麟副護軍申鳳朝金觀柱鄭來百申禹相李景溟宋翼孝副司直趙尙鎭尹行恁副司果洪樂敏副司正金履垕
정조 19년
以咸鏡監司趙宗鉉狀啓朔饍生靑魚生瓜魚不得一時封進惶恐待罪事傳于朴宗甲曰勿待罪事回諭
정조 19년
以南兵使李格狀啓鎭門聚點後試射放事判付內啓下兵曹爲旀南兵使外皆不狀聞特敎嚴飭之下焉敢若是泛忽乎其委折査問諸道草記論勘爲良如敎
정조 19년
朴宗甲以承文院都提調意啓曰交易咨文纔已出來矣禮部回咨依例撰出正書安寶後順付賀使之行何如傳曰允
정조 19년
朴宗甲以承文院提調意啓曰使行時急提調數少行議政府左參贊尹蓍東行司直鄭好仁議政府右參贊具庠漢城府判尹具㢞刑曹判書李在學戶曹判書李時秀行副司直李祖源行副司直徐有臣行副司直黃昇源行副司直徐龍輔行副司直曺允大禮曹參判李敬一竝還差行副司直權行副司直李益運行副司直權裕亦爲差下使之察任何如傳曰允
정조 19년
蔡弘履以戶曹言啓曰因咸陽量外加耕事草記批旨內誤爲陳告者反坐新有式令昭載金石之典則卿曹草記結語巽軟莫甚鳥在其爲小民抑宮房之意乎卿則推考草記勿施陳告人査實更爲指一草記可也事命下矣依下敎査實則咸陽居金震澤爲名人最初陳告而尙在京中云故卽爲捉來査問其所爲說一如當初所告至補居在本郡詳知本郡之事云渠以無賴奸民假托量外瞞告宮房以爲誘脅愚氓從中圖利之計固已可痛而敢於營邑摘奸査報之後猶執前說求免欺罔之罪者究厥情狀萬萬痛惡此等之類若不重繩無以懲後陳告人金震澤卽爲捉送于本道令道臣照法嚴勘何如傳曰允
정조 19년
申耆以都摠府言啓曰今日入直內三廳武兼禁軍及軍兵等當爲中日習射而停朝市相値不得爲之之意敢啓傳曰知道
정조 19년
申耆以兵曹言啓曰今此進賀使一行赴燕時所把驛馬三十二匹當以諸道馬分定入送而發行日子急迫勢難及期上來依前例黃海道驛馬十六匹平安道驛馬十六匹各自本道卽爲抄擇入送灣上之意兩道監司處行移何如傳曰允
정조 19년
申耆以備邊司言啓曰因海南縣監安策上疏回啓批旨內急於免罪不恤民隱之守令倖因赦令而置之勿論之科無辜小民旣有疊徵之苦又當勒捧之事其爲無義莫甚於此更爲論理草記可也事命下矣癸丑虧欠穀則旣與臭載拯米有異乃是元上納欠縮之條當初本邑不善擧行以致數年不納今若以數年不納之故一有闊狹則諸道諸邑視此爲例大關後弊分付道臣嚴飭該邑毋敢重貽民弊準數卽速備納至於庚戌臭載穀物事當初該倅彌縫免罪之計固極可駭而臭載未拯則乃是實狀年久虛錄弊關民邑特軫小民疊徵之苦有此論理草記之命該廳雖以事體爲言不可無軫念之道當該守令自願改色終不充補致此虛留之罪固當如法重繩而係是宥旨前事有難如例請勘該邑庚戌修臭載穀物則自敗船邑所納六十四石白該邑監色沙格等處徵捧米爲二百九十六石合爲三百六十石若以該廳準折每石六兩定價則當爲二千一百六十一兩臭載元穀一千石若以久遠拯劣定價則當爲二千兩以此較彼已足相當而有餘數矣庚戌臭載條虛錄名色一竝蕩滌之意分付該廳及該道道臣何如傳曰允
정조 19년
乙卯十一月二十日辰時上御誠正閣諸承旨持公事入侍來待諸臣入侍時行都承旨蔡弘履行左承旨李益運右承旨申耆右副承旨朴宗甲同副承旨金啓洛記事官趙台榮假注書李章垕記注官金良倜記事官事變假注書金履垕檢校直閣金勉柱藝文提學尹蓍東戶曹判書李時秀定例釐正堂上徐龍輔承文院公事堂上李晩秀以次進伏訖上曰公事以次進對弘履讀奏忠淸監司柳焵狀啓栗峰察訪姜時煥到任事及平安監司金載瓚狀啓魚川察訪白師敏遭母喪事及左議政兪彦鎬四度呈辭及全羅監司徐鼎修狀啓靈巖等邑渰死燒死人等處恤典題給事遺棄兒留養事及忠淸監司柳焵狀啓鎭岑縣反庫事益運讀奏慶尙右兵虞候權口啓本營狀本楷書作冊上送事及南兵使李格狀啓廟坡權管崔命燮到防事命書判付訖上曰左相尋單已過三度乎益運曰今日卽四度故不允批答不爲製進矣上曰然則書下安心調理遣史官傳諭而雖在屢度尋單之後或更爲不允批答或有別諭敦諭之例承旨詳考以稟可也蓍東進前曰聖體若何上曰一樣矣蓍東曰王大妣殿氣候何如上曰一樣矣蓍東曰惠慶宮氣候何如上曰一樣矣上曰以使事諸大臣收議卿必得見卿意則如何蓍東曰臣意則宜有謝使矣上曰問議於大臣者謝恩進賀當於太上皇前爲之而嗣皇帝前亦一體爲之與否也今則依大臣議只於太上皇前爲之已定矣上曰公事堂上進前晩秀進伏上曰卿則先出謝表速製以進可也大抵在位六十年往牒之所罕有況內禪之擧尤萬萬稀貴外國事體雖不敢以請寢之意形諸文字而戀結之懷帶得於辭表然後方得事大之體又況頒咨之恩實出特異則以謝兼賀措辭自當有異何必拘於承文院所謂長三短四之前例乎且此等文字參以前例汎應曲當然後可也矧今大位方禪嗣皇將臨則太上皇前表奏之禮今番而止耳須以感激之意悵觖之忱破格措語首尾善爲之可也以奏文爲之似勝於儷文而遣辭之委曲甚難矣日前製入賀表中竊寓二字太欠陽明改之以恭伸等字可乎且方物表雖係常例而今番則便是格外稱謝之意亦當措語爲之矣今日雖未及製進趁明日已初與謝表同爲書入可也上曰方物封裹何時爲之時秀曰白綿紙未及裁折矣上曰見在爲幾卷時秀曰時在白綿紙爲萬餘卷而可用者不過八千卷前頭用處甚急方令惠廳上下價米分付兩南道臣必趁正月內催促齊到庶可及於明春謝使之行矣上曰方物中紬苧似不難宜從便待令必以品好者十分愼擇可也時秀曰今番謝賀異於他時敢不極意致力焉命退諸臣以次退出
정조 19년
乙卯十一月二十日辰時上御重熙堂左承旨入侍行左承旨李益運記事官趙台榮記注官金良倜記事官吳泰曾以次進伏訖上曰方物當爲看品各項物種以次入之可也益運承命分付上曰右承旨左副承旨同副承旨入侍出榻敎賤臣承命出傳右承旨申耆左副承旨朴宗甲同副承旨金啓洛以次進伏上命入紬苧等屬親覽訖敎曰紬苧之屬俱未極擇而其中紫的綿紬白綿紬白苧布尤不合用招致該色郞廳嚴飭戶郞尹光心雖非該掌今番方物照檢申飭事分付此後使行時方物物種若有不善擧行之事光心難免其責另加嚴飭可也光心進前益運以上敎分付使之先退上曰今此使行與前有異雖方物等屬固宜各別精備綿紙看品時承旨一一照察俾無未盡之弊可也益運等以次看品訖上曰政官牌招開政出榻敎命退承史以次退出
정조 19년
行都承旨蔡弘履坐行左承旨李益運坐右承旨申耆坐左副承旨朴宗甲坐右副承旨金啓洛坐直同副承旨李肇源坐直注書趙台榮仕一員未差假注書李章垕仕直事變假注書鄭時善仕
정조 19년
大司諫前望單子入之閔台爀落點
정조 19년
朴宗甲啓曰今日拜表時憲府無進參之員事甚未安除在外引避退待外掌令洪受浩卽爲牌招何如傳曰允
정조 19년
以掌令洪受浩牌不進罷職傳旨傳于金啓洛曰只推
정조 19년
金啓洛啓曰大司憲未差執義李龜雲掌令趙錫晦持平姜碩龜在外掌令洪受浩牌不進持平李儒修引避退待監察茶時之意敢啓傳曰知道未肅拜諫長許遞前望單子入之待下批牌招先爲進參於拜表押班之行使之追後謝恩
정조 19년
大司諫前望單子入之曺允大落點
정조 19년
傳于朴宗甲曰三使臣留待
정조 19년
傳于申耆曰三使臣入侍
정조 19년
傳于金啓洛曰承文院公事堂上入侍
정조 19년
以左議政兪彦鎬五度呈辭傳于李益運曰安心調理
정조 19년
金履垕有頉代以鄭時善爲事變假注書
정조 19년
傳于李肇源曰未下直守令明日辭朝
정조 19년
李肇源啓曰未下直守令明日辭朝事命下矣和順縣監朴右源兩司俱未署經除在外引避退待外大司諫曺允大司諫申大尹掌令洪受浩竝卽牌招而憲府則只有掌令洪受浩一人無以備員署經何以爲之敢稟傳曰允一司除署經下送
정조 19년
以平安監司金載瓚狀啓義州府尹沈晉賢咨文齎來大國人入歸事狀啓謄報緣由馳啓事傳于申耆曰每欲定式矣灣尹狀啓以箕營全謄之致輒多遲滯此後只擧大槪於狀啓及謄報事令廟堂分付該道
정조 19년
朴宗甲以禮曹左右參贊意啓曰御覽方物還下白苧布二匹白細綿紬二匹紫細綿紬一匹黃細綿紬一匹彩花席一張黃花席二張滿花方席二張白綿紙一百三十四卷極擇改備其餘物種一體看品同爲封裹之意敢啓傳曰知道
정조 19년
李益運以兵曹言啓曰今十一月二十一日武臣賓廳講書日次而進賀使拜來相値不得爲之之意敢啓傳曰知道
정조 19년
李益運以壯勇營言啓曰本營將校射會時連七巡全布人依節目別單書入之意敢啓傳曰知道
정조 19년
李益運以訓鍊都監言啓曰本局哨官尹宅性受田下鄕過限不現汰去之意敢啓傳曰知道
정조 19년
乙卯十一月二十一日辰時上御誠正閣諸承旨持公事入侍三使臣入侍時都承旨蔡弘履行右承旨李益運左副承旨申耆右副承旨朴宗甲同副承旨金啓洛記事官趙台榮假注書李章垕記注官金良倜記事官吳泰曾檢校直閣金勉柱進賀正使李秉模副使徐有防書狀官柳畊承文院公事堂上李晩秀以次進伏訖上曰公事以次進對弘履讀奏忠淸監司柳焵狀啓吏曹參議宋煥箕疏批傳諭事有旨祗受事及慶尙監司李泰永狀啓敬順王廟參奉金弼大差下事及咸鏡監司趙宗鉉啓本咸興府反庫事宗甲讀奏校書館薦狀公事命書判付訖命書傳敎曰今日拜表時兩司不可不備員臺諫有闕之代前望單子入之待下批牌招先參班後謝恩又命書傳敎曰新除授承旨李鼎揆已經知申云許遞前望單子入之待下批牌招察任秉模進前曰聖體若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上敎秉模曰渡江當在何日而入抵大國亦在何間乎秉模曰渡江則必趁來月初二日伏計入抵大國之日姑未能預定也上曰在位六十年蓋是稀有之事而今此傳位又甚盛擧則使行到京後先呈奏文次呈賀表體禮當如此矣或以爲奏不如表而予意則必欲遣辭之委曲懇摯文似勝於表且謝恩奏文旣有前例彼國亦當無辭順受也敎晩秀曰奏文要當善搆何必忙遽爲哉雖追送於使行渡江之前亦未晩也秉模曰今番使行不容少緩而行事遲速專係馬政臣與副使俱閣職閣臣公行例有給馬之規海西關西兩道驛馬各一雙仍把赴燕何如上曰依爲之秉模曰今行譯官員數用最少之例而譯官中趙明會嫻習漢語且慣行事云加定帶去京盤纏一體上下之意分付何如上曰依爲之出擧條上曰方物昨已看品而太不精好此雖異於歲幣今番所當自別則駄去時各別嚴飭可也命有防進前敎曰觀風上國況當授受之盛禮卿等可以壯觀而來矣回來之期與冬至使孰先乎秉模曰似可以差先差後矣上曰先來發程十六日當到義州凡百聞見勅行遲速細細詳探正月初二日發送驛官可也因下御製詩五言四律二首贈兩使臣命晩秀進前讀之秉模有防祗聽受訖起伏曰聖眷如此臣等感恩不知所喩矣又命畊進前各賜煖帽九劑敎秉模等曰珍重自護無撓往來爲望耳今日宿高陽乎秉模曰然矣命退三使臣及承史以次退出
정조 19년
行都承旨蔡弘履坐行左承旨李益運坐右承旨申耆坐左副承旨朴宗甲坐直右副承旨金啓洛坐直同副承旨李肇源坐注書趙台榮仕一員未差假注書李章垕仕直事變假注書鄭時善仕
정조 19년
以司諫申大尹掌令洪受浩牌不進罷職傳旨傳于李肇源曰只推更爲牌招
정조 19년
李肇源啓曰大司憲未差執義李龜雲掌令趙錫晦持平姜錫龜在外掌令洪受浩牌不進持平李儒修引避退待監察茶時之意敢啓傳曰知道
정조 19년
以左議政兪彦鎬六度呈辭傳于申耆曰不允批答
정조 19년
金啓洛啓曰承文院公事堂上李晩秀依下敎來待矣傳曰入侍
정조 19년
傳于朴宗甲曰吏刑換房
정조 19년
傳于朴宗甲曰左副承旨入侍
정조 19년
以大司諫曹允大牌不進推考傳旨傳于李肇源曰更爲牌招違牌勿爲呼望
정조 19년
傳于朴宗甲曰前僉知梁周翊之疏言言可嘉況是忠臣之裔文襄之傍孫乎在外兵曹參議移除禮議其代除授牌招入直
정조 19년
朴宗甲以禮曹言啓曰來十二月初六日行宗廟景慕宮臘享大祭親享取稟當爲擧行而初五日崇陵國忌正日初六日溫陵國忌齋戒矣親祭取稟不得循例擧行何以爲之乎敢稟傳曰攝儀可也
정조 19년
前僉知梁周翊疏曰伏以臣竊伏覩我殿下春秋鼎盛日月离照聖睿出天英明冠古臨御以來遠近引領望治如將飢待飽將寒待溫殿下荷皇天付界之責者何如祖宗之所投遺於殿下者何如臣民之所蘄望於殿下者何如殿下之所自期於宸衷者亦何如而治未食效化不徯志乃於純陰用事之月轟轟之聲燁燁之光達曙乃止我殿下三日減膳十行頒綸弭災求言之誠感泣人神猗歟盛矣在上之天上帝是已在下之天殿下是已雷也者上帝之號令也政也者殿下之號令也在下之天政之號令錯則在上之天雷之號令應之政是無聲之雷雷是有聲之號令也無聲者有聲之母此天人相與之一理也是以吾夫子以恐懼修省四守系震雷之大象在下之天曷不戰戰兢兢以實心行實政以修省爲無聲之雷也耶昔卲雍謂雷起於起處止於止處臣謂起處何卽殿下之心也止處何亦殿下之心也殿下體太極之簡易建皇極之蕩平則兩儀自位萬品自育何憂乎冬雷噫天之生聖人不數人之望太平已極殿下此時不克開一治則東方千載孰鑄此一極之治乎臣竊惟天地間有一極焉天之太極君之皇極是已太極生於河圖皇極出於洛書曰極者可一不可二惟我殿下兼有之殿下之心有此太極殿下之身有此皇極這極咸有一字義凡天下之一而萬萬而一者惟是極而已一者御天下之萬幾者也帝舜之惟精一成湯之咸有一蓋體太極之一建皇極之一者也是故日月星辰風霜雷雨待殿下之太極而調和之山岳川澤草木鳥獸待殿下之皇極而位育之啾啾衆鳴蠢蠢群動之苦樂榮悴罔不待殿下之一極而一之則環天東數千里物萬事萬孰能一之惟殿下可以一之方今國計民憂之可一者其目有十二一曰貧富咸一二曰兵農咸一三曰良賤咸一四曰文武咸一五日科薦咸一六日中外咸一七曰遠近咸一八曰賦役咸一九曰朋黨咸一十曰紀綱咸一十一曰禮樂咸一十二曰誠敬咸一殿下之所可一之者其數夥然一之之安在乎先正太極後建皇極也世徒知皇極之無偏無黨爲蕩平之一而已不知太極之無思無慮爲簡易之一也皇極者在殿下之身太極者在殿下之心其先心而後身先太極而後皇極也明矣凡此十二條之可一者盍思大簡易大蕩平一極一治之道乎臣請一一臚陳之十二條在冊子少垂察焉今我殿下以大易十五卦之雷爲反躬修省之要的殿下先得之矣十五卦之推演皆自雨雷經綸天雷茂育中來則畏天之誠弛災之方先已囿於我殿下方寸中矣虩祗畏慄慄危懼體認諸卦應天以實則烈雷狂電化作慶雲和風朱子所謂堯天舜日廓然淸明世界只在於一極斡旋之間耳自古未聞以一極爲治聞諸其君者箕子始建皇極以訓武王故間或有建極勉君者惟太極二字闢出於魯夫子是生兩儀有易簡之德而致久大之業爲天下之理則聖人之能事畢矣終古人臣未嘗以太極爲藉手事君之大欛者惟我殿下乃聖乃神乃文乃武一太極巋然立乎聖衷方可以此言進故敢以一極之治亹亹於黈纊之下此必有犁然而合霍然而應彌綸天地陶鑄民物囿我天東一域於這極範圍中矣第臣之文辭拙澁無足槪于聖心不勝悚仄萬萬然我東一極之治可開於今日而河圖之太極我殿下以之洛書之皇極我殿下建之豈不於戲大矣哉這極也臣得之書易書易得之理理得之天臣門戶孤畸地處寒畯而入我朝十八代大小科甲連世不絶故人或稱以湖南名族分館時踵襲大北凶論置之芸閣大臣入啓請承文調用先大王特敎曰國典雖監宗室例爲槐院況孝寧大君之九代孫乎可謂毛將焉傳且廢朝校書儘榮非辱槐院調用可也卽除萬寧殿別檢天地生成之澤闔門感頌圖報無地後以監察應直言策語多觸諱兩司合啓遠配嶺沿聖德包荒中路蒙宥而世以危言險說目之仗馬一鳴見斥十數年廢枳不收幸賴聖明甄復寄以賑邑一心賙飢三載準瓜歸伏田廬歌咏聖澤矣今又推恩陞資聖德如天感激入洛而年已七十四旅次留住不得將欲復尋鄕路而生逢聖世不忍便訣漢水南山歷歷心目間憧憧一念長懸象魏何日夜敢忘月前適値雷異求言之時卽治一極一治之疏欲塵睿聰登徹無路抱牘徊徨於九門之外者積有日矣今又冒萬死拜稽以獻五百之休運誕啓九五之大聖首出而一極之治未嘗於吾身親見則大東萬年更待何時臣無任云云省疏具悉爾以遐外疎蹤年云七耋跋涉投匭陳此十二條經綸言多可用誠亦可尙第一貧富咸一條限田名田固好今之疇塍異於古之井畝所以橫渠說之只傳於紙上予每曰我國職田之制推廣於士庶則三代可四云而治不徯志任非其人徒發中朝之嘆爾能說及於欲說未說之說益覺人才之不係於京鄕而與其撓民而蔑效不若不撓之爲得下此蠲還耗一事卽予心上籌度而爾又言之爾必是有識讀書之士欲一召問矣第二兵農咸一條可勝言哉每一念及夜必明發近日壯營之設施竊擬紫陽先從一方之語而事姑未就豈可輕說爾以遠人只知舊設軍營之弊不得不略有提槪於救弊之方第三良賤咸一條苦心在於一番大釐正年前萬言之諭卽若軍令之掌號會當有牢定之規爾或老不及見乎第四文武咸一條一言而蔽之曰三百六十邑宰莫如交差而輪除之便於民國而便於公私爾又能說此是矣是矣第五科薦咸一條萬般良法豈比於得一師儒之人不科目用人人才不若昔累人益痼初元綸音之欲倣周官鄕擧之遺義者到今思之迃矣予則曰捨却間說話使家家人人誦習經傳知有義理倫綱然後當可爲矣外此如此如彼之制度文爲皆末也何足言第六中外咸一條宮府一體自有一副規模而今乃弊生於此寧不使人浩嘆乎附陳常參輪對之式固美矣因其式務其實則朝士之賢否生民之利病不難分別何必每月朔會爲哉此則爾言未必是第七遠近咸一條亦予嘗所耿耿者遠臣近臣之稱在於之齊之魯之戰國時節則可也我國則邦域之內都是家室之人何論遠近二百年餘科宦漸不及於鄕外至於近日竝與城外而不及董飭而未見其對揚之實宜乎爾有云云第八賦役咸一條有非造次可言而蔘弊事先欲問於有司矣第九朋黨咸一條眞所謂可與樂成不可與謀始始雖落落久當收效矣第十紀綱咸一條先從去奢侈使衣章不紊上下不僭卽目下救時之緊要急務躬率之敎蚤夜留意如爾所云數件事近於不急矣第十一禮樂咸一條禮從時用義在緣情豈不曰聖人之爲人情之田而樂亦然不但係於金鏗玉鏘寸干尺管第十二誠敬咸一條人之所以爲人惟二字是賴予所受用者亦惟在是矣
정조 19년
掌令洪受浩疏曰伏以臣之偏母年近七十有五矣素抱勞瘁之症長時凜綴目下情理夫豈有離側供職之勢而日昨除命適在於署經命下之後他不暇顧章皇出肅而數日以來日候不適臣母所患忽添冷痢委頓床褥寢啖全失臣方左右扶將晝宵焦遑此時離捨萬無其望荐犯違傲惶蹙冞切玆敢隨牌闕外露章自列伏乞天地父母特垂矜憐亟遞臣職俾得救護仍治臣逋慢之罪以肅朝綱以安私分千萬幸甚臣無任云云省疏具悉爾其勿辭救護
정조 19년
左議政兪彦鎬六度呈辭不允批答王若曰例批反涉於文具予豈多言辭單殆近於課程卿無過讓須念鞠躬之義莫孤敷心之誠矧今國事有泮渙之憂倚毗方篤廟謨多備豫之策裁決屬誰冠蓋相望於關河事務非止一二簿牒多滯於京外艱憂不比尋常此非卿丐間之時盍體予求助之意卿乃在三輔而年紀差少殫一心而休戚與同初年遭逢已自三接於前席近日倚注益驗重卜於中書微痾乍添近雖浸延旬朔勿藥有喜自可遄復天和夫何屢度陳懇之章莫諒一體殷須之念直若準請而乃已殊欠交相孚之方所以旣諭而復申庸示必不捨之意於戲雖欲養閒於樞府此誠何時方切注意於台司決難曲副體此諄復之誥亟斷辭巽之章所辭宜不允故玆敎示想宜知悉知製敎沈奎魯製進
정조 19년
乙卯十一月二十二日辰時上御誠正閣諸承旨指公事入侍承文院公事堂上入侍時行都承旨蔡弘履行左承旨李益運右承旨申耆左副承旨朴宗甲右副承旨金啓洛同副承旨李肇源記事官趙台榮假法書李章垕記注官金良倜記事官吳泰曾檢校待敎徐有榘承文院公事堂上李晩秀以次進伏訖上曰公事以次進對弘履讀奏平安監司金載瓚啓本安州等官反庫事及狀啓江界府李召史三母女處恤典題給事有旨祗受事宗甲讀奏咸鏡監司趙宗鉉啓本公都會設行事及濬源殿冬至祭設行事及惠民署薦狀公事命書判付上曰承文院公事堂上進前晩秀進伏上曰奏表今幾釐正否光天之下四字不可用此在野史而弘文提學知之矣諸承旨有知者乎弘履等曰皆不知矣上曰此是頌德之文例用之句語而曾有高皇帝飭敎載在史乘今不可用矣至於文子文孫本支五世等語亦有所嫌拘者存改之以子孫逢吉等語似不妨矣李判府則不必爲然云而以天下之大聖行天下之大事云云亦涉如何東藩外臣之外字不但突兀不無自外之意竝博議于文衡及大臣可也益運曰萬有千歲之句似涉太過矣上曰在昔春秋之義非不森嚴而贊頌之辭至或比於堯舜禹湯此不過祝暇之語則何過之有乎敎晩秀曰聞使行渡江當在初二日間云趁此書送爲計則盡意徐搆猶可及也晩秀承命先退上曰大司諫尙引情勢而不出乎已極過矣申大尹又何爲而不入來乎啓洛曰眼疾方苦㞃云矣上曰守令署經今日爲之事分付可也命退承史以次退出
정조 19년
乙卯十一月二十二日未時上御重熙堂右副承旨入侍時右副承旨金啓洛記事官趙台榮記注官金良倜記事官吳泰曾以次進伏訖上曰大司諫尙不承牌乎啓洛曰連爲申飭而終不入來奉牌在闕外云矣命書傳敎曰諫長處義不可只以太過言豈或强其所不强而如是嚴飭乎奉牌之牌爲先呼望大司諫曺允大從重推考更爲牌招又命書傳敎曰不允批答每費數時書入而正書及安寶之際已致侵夜又欲傳諭則夜將深矣此豈使之安心調理之意乎近日批答代撰知製敎從重推考此後復或踰時當該知製敎直捧禁推傳旨命退承史以次退出
정조 19년
乙卯十一月二十二日酉時上御誠正閣坐直承旨入侍下直守令兵曹參議同爲入侍時左副承旨朴宗甲右副承旨金啓洛假注書李章垕記注官金良倜記事官吳泰曾和順縣監朴右源兵曹參議梁周翊以次進伏訖上曰下直守令進前右源進伏上曰湖南之今年年事雖稍勝於昨年瘡痍未起弊瘼尙多汝須下去極意蘇殘之方特除七事意有在焉宜亦深思之啓洛讀宣諭訖上曰守令先退右源退出上曰兵曹參議入侍出榻敎周翊進伏上曰爾今年幾何周翊曰七十四歲矣上曰遠人何以上來乎見爾疏紙幾乎生毛製寫想亦已久矣周翊曰然矣上曰爾之所陳諸條言皆切實可知爲讀書之人也其中田制之說與還賑兵農之條皆予所嘗言者而爾能盡言之豈不嘉尙乎蓋三古井田之制尙矣而我國則土屬於民稅歸於公而折受立案之法啓豪右橫占之弊大小經用之費致倉庾枵然之嘆京外民之受困莫甚於近日矣田稅者供宗廟朝廷之用也初非爲養兵之設而太半入於軍門之料米猶患不足戊申以後斗分給之法出焉其後洪奉朝賀筵奏加給三斗之兼料均廳出後又失貢物條三萬餘石都民之受弊職由於此矣當初設置大同之法輸其半於京倉而爲經用之費留其半於各道而爲儲置之備故中外充溢用之有餘矣今則經費不贍故犯用儲置每以還米充代其冗費亦果何如也大抵兵農似不相干而其在務本之政莫如合而一之故故相柳成龍亦嘗有言訓局軍五千名今年上番明年歸農以養兵互相上下云者不害爲長策而亦未之行焉且今還耗之弊名色太繁加以朝家之用度苟簡而用三分之二眞所謂上好下甚守令之反作邦移又何足責也右相亦力言朝家之不當用耗穀而因仍謬例莫知所以通變之方爾意則斷以爲全減爲便耶周翊曰臣向伏見還餉聖策條問則備論民間之疾苦遠外之弊瘼殆無遺者我聖上明見萬里之德臣不勝欽歎而卽今八域生民之望專在於殿下之惠澤臣則以爲除其一斗存其五升猶可以少紓民力矣上曰此言固好而以今經費猶患不足而又減耗條則其所充補之需將何以料理乎周翊曰汰冗官冗吏冗兵則似可爲補經費之道矣上曰先朝時減除奴貢實爲萬世之至仁大澤而年前五千石縮米徵給船人之後各道漕運莫不願納於別營信乎大變則大益小變則小益也然此等事亦何必自上一一裁決乎當待有司之臣措劃之如何而今之任事之人率皆闊略於便民利國之方雖察錙銖都失大體往古來今未有若此時之甚也蓋我國一自朋黨分後同寅之風掃地而盡私意橫流好惡相掩粉飾成俗世道日下自顧初心豈非靦面處耶方今草野之間非無人才而朝廷之上旣無堂上人則堂下人之是非誰能卞之如是之故有意於用人而終不得其人靜言思之咎實在予人或謂予以自來無寐而予豈眞無寐而然也目下世道時移日變漸至於莫可爲之境則予安得不明發也哉且前後求言之誠非不勤懇而朝著之間含默成風未嘗聞讜直之論予以是心常病焉今爾以遠方之人連章屢幅能陳十二條之時務言固可尙誠亦可感然而朝廷之闕失一不槪及者何也曾於先朝時爾有以言獲罪之事矣先朝聖德至化如日中天而爾於其時尙以戚里掖隷等說出位直陳則以今世道亦豈無可言之事哉此予所以不能無慨然於爾者也周翊曰臣新從下土而來見聞實有所未及者矣上曰此後隨事陳疏以效無隱之忱可也命退周翊先退出啓洛曰持平李儒修引避退待今至多日而大司諫曺允大旣詣臺廳不爲處置徑先出去事甚未安推考何如上曰依爲之出擧條上曰予在春宮時所與親者惟宮官諸人而左副亦參居其一矣及夫初元以後戚里旣去可謂宮府一體而今之所謂左右近臣亦未必皆其人也近見在朝之臣無一人以言進者已成俗習其所云俗習非出自近臣者乎設令予欠恢弘之度亦豈至於規箴之例陳者而有一向厭聞之失哉宗甲曰近世之人工於自謀故凡係事爲輒曰不緊雖於朋友之間已無責善之道只以取容於前無害於後爲心則俗習已無可言者矣至於君德之無敢陳勉非他故也人皆以殿下之學無所不知無所加勉不敢以淺短之見爲仰裨萬一之計也上曰豈其然乎蓋是時弊也人皆以不言爲一部當規模故近世宰相終身立朝無疏章一紙可觀者他日撰諡狀者雖其踐歷華顯而殆無一言記實之可書者矣寧不慨然乎此專由於人不讀書之致也兩承宣皆東村人東村之少年能讀書乎宗甲曰村無讀書之聲今已久矣但明年有別試講故近日或有一經肄講者云矣啓洛曰雖非應講之書亦未嘗全然不讀矣上曰其所云讀書旣無沈潛咀嚼眞實底工夫則與不讀何以異乎命退承史以次退出
정조 19년
行都承旨蔡弘履坐行左承旨李益運坐右承旨申耆坐直左副承旨朴宗甲坐右副承旨金啓洛坐同副承旨李肇源坐直注書趙台榮仕一員未差假注書李章垕仕直事變假注書鄭時善仕
정조 19년
李肇源啓曰大司憲未差執義李龜雲掌令趙錫穆持平姜碩龜在外掌令洪受浩受由持平李儒修引避退待監察茶時之意敢啓傳曰知道
정조 19년
李肇源啓曰持平李儒修引避退待已至多日尙未處置事甚未安大司諫曺允大司諫申大尹竝卽牌招以爲處置之地何如傳曰允
정조 19년
以左議政兪彦鎬七度呈辭傳于朴宗甲曰不允批答
정조 19년
傳于金啓洛曰奏本明當正書云齎去官預爲啓下然後可以趁期待令尙無皁白問于槐院廟堂使之草記
정조 19년
以平安監司金載瓚狀啓小坡兒權管朴敬琦罷黜事傳于李肇源曰朝廷之設置方伯任其刑獄之權者尊風化杜奸究使吏民畏法而避罪苟不制之於未然莫若方便於旣然向來阿耳事極爲關西之恥事而曾未幾何又以此狀看作大事張皇爲說不嫌其登聞之煩屑若此則捶撻杖棍皆可上煩乎邑吏之不畏堡長誠有頑悖之罪而堡長所爲法無可貸則稱此量彼何難痛治而聯篇累牘具一獄案而上送者駭然甚矣兵使之竝發亦涉多事道帥臣推考營閫狀本竝卽還下送堡長如欲罷黜則使卽刪却漫剩句語只以數行措辭狀聞事自該房題送書目
정조 19년
李益運以兵曹言啓曰去十月二十二日關西遠射武士試取草記之次人前萬戶金啓默此後更試三矢若越二百步草記事批下矣今日禁軍祿試射時更爲試取則一矢二百五步二矢二百十一步三矢二百十六步之意敢啓傳曰步數雖勝於韓述道初曰旣不入格此後坐起更試草記則當親試後施賞令該房知此臨時微稟可也
정조 19년
金啓洛以備邊司言啓曰卽見全羅監司徐鼎修報本司辭緣則以爲本營親裨濟州裨校等所告內租九十一石今月初八日自寶城裝發米三百七十五石七斗租三百七石今月十三日自康津裝發米一百四十九石六斗同日自靈巖裝發皮牟一百九十二石租六十六石十一斗同日自羅州裝發皮牟一百三十四石十斗租一百六十七石七斗八升今月十五日自羅州裝發租七百五十石同日自同州裝發而竝以濟州將校領騎次第發送一萬兩錢今已畢貿而米爲一千二百八十四石八斗四升租爲二千八百八十一石十四斗皮牟爲三百五十九石五斗合各穀四千五百二十五石十二斗四升內米竝船價一千二百八十四石八斗四升租竝船價一千五百十九石十四斗皮牟竝船價三百五十九石五斗合各穀三千一百六十三石十二斗四升已爲裝發而租一千三百六十二石未及裝發故未裝穀物罔夜裝載陸續入送之意連加嚴飭云矣裝發數爻洽爲五千餘石本州民事誠爲多幸未裝發者各別嚴飭鱗次裝載入送隨卽報來事更爲申飭之意敢啓傳曰知道
정조 19년
禁府啓目別害前僉使金坊原情云云問目內辭緣泛稱遲晩刑推得情何如判付啓草記勘放爲良如敎又啓目銀溪前察訪鄭衡臣金行簡等原情云云鄭衡臣段問目內辭緣泛稱遲晩所當請刑是白乎矣年至七十法不當請刑上裁爲白乎旀金行簡段問目內辭緣泛稱遲晩刑推得情何如判付啓日寒如此考律草記勘放爲良如敎
정조 19년
李肇源以義禁府言啓曰時囚罪人金坊原情公事判付內草記勘放事命下矣金坊身爲邊將戶斂飭禁何等截嚴而姿意橫斂致此現發究其所爲誠極痛駭不可以所斂之不多有所容貸依邊德淳例咸鏡道明川府定配而以狀啓內辭意具罪目依例發遣府羅將押送配所何如傳曰允
정조 19년
李肇源以義禁府言啓曰時囚罪人鄭衡臣金行簡原情公事判付內日寒如此考律草記勘放事命下矣鄭衡臣金行簡江原監司李秉鼎狀啓內帖文完文之捧賂成給者便作謬例成一痼弊而庚子察訪鄭衡臣成給除役完文爲五張吏房帖爲一張壬子癸丑察訪金行簡成給除役完文爲八張吏房帖爲四張身爲察訪不思蘇弊之方反行不法之事此而置之後弊難防其罪狀令攸司稟處罪取考律文則大明律因公擅科斂條有曰凡有司官吏非因公務科斂人財物入已者計贓以不枉法論鄭衡臣金行簡捧賂之穀當爲計贓而道啓囚供旣不指陳其多少不可遽然勘斷其完文帖文成給之時捧賂數爻分付道臣詳査狀聞後計贓勘律何如傳曰允行査間保放可也
정조 19년
刑曹啓目粘連古阜郡守安廷瓛扶安縣監李允行等矣職在按査終不能具證考覈直以毆打致命遽然論斷者不免於矇矓之科竝只從重推考罪各杖八十收贖何如判付啓依允李允行議減一等爲良如敎
정조 19년
左議政兪彦鎬七度呈辭不允批答王若曰君臣所貴相信旣渙諭之屢宣進退不宜自輕何巽牘之繼至苟體予倚爲重之念是豈卿辭以疾之時惟卿早襲訓於家庭晩許身於王室台扉踵武繼文翼之令名奎閣蜚英膺寡躬之妙簡是以中書之再入亦出上眷之肆勤初元之遭逢旣深所以終始無替重卜之倚毗冞篤庶幾情志相乎朝論世道之或乖要藉鎭安之道國計民憂之方急惟冀區劃之謨誰料乞退之辭遽在求助之際顧今日何等時也政値頻年之荒歉伊大僚豈可去乎倘念庶務之叢脞艱虞溢目方切宵旰之爲憂安危在身寧容老成之許退雖或愼節之無妄是何辭巽之大過榮衛有愆縱致淹度旬日藥餌奏效自可遄復天和苟百疾病而必辭豈合托股肱之義其在休戚之與共盍諒敷心腹之言頒念匪躬之方宜撤奉身之請連上六七度遜牘實慙至意之莫孚更卜屢百言忱辭庶冀遐心之或挽於戲靑邸之宿契追想豈忍捨卿黃閣之滯務尙多宜卽視事玆復諄諄而告之毋或望望然去矣所辭宜不允故玆敎示想宜知悉知製敎沈奎魯製進
정조 19년
乙卯十一月二十三日辰時上御誠正閣諸承旨持公事入侍京畿監司入侍時都承旨蔡弘履行左承旨李益運右承旨申耆左副承旨朴宗甲右副承旨金啓洛同副承旨李肇源記事官趙台榮假注書李章垕記注官金良倜記事官吳泰曾檢校待敎徐有榘京畿監司金文淳以次進伏訖上曰無公事承旨退去耆退出啓洛讀奏京畿監司金文淳狀啓陽智縣監趙時衡赴任事弘履讀奏慶尙監司李泰永啓本鎭海縣反庫事及狀啓渰囕燒死人等處恤典題給事及遺棄兒口數穀開坐事宗甲讀奏咸鏡監司趙宗鉉狀啓祭物封進愆期委折査實馳啓事益運讀奏平安兵使申應周狀啓寧城僉使韓述道到防事及江華留守金履翼狀啓德津軍餉各樣雜物反閱事及黃海兵使李海愚狀啓義州陪持車殷寶過去時遲滯各站撥監色懲治事及慶尙監司李泰永狀啓倭人月終成冊上送事肇源讀奏慶尙監司李泰永啓本咸鏡道鏡城府定配罪人柳績放送之意移文配所事及啓本道內時囚罪人等同推開坐事命書判付上曰京畿監司進前文淳進伏上曰公都會考試自今日爲之乎文淳曰列邑試券今幾上來而獨富平儒生不爲製呈矣上曰何故也文淳曰書題中有觸諱而不製云矣上曰爾廟朝時敦寧府之敦字猶不避焉況此等不相似之字音乎戶曹計士之云乃自下變稱非朝令之使然也向來改稱邑號之事已極可笑渠輩焉敢以萬不當之說至有不應科試之習哉首倡儒生査出治罪可也文淳曰臣亦以爲不識諺文之士也益運曰士習雖乖當不必深罪之事且許多儒生中査出首倡不亦難乎上曰然則姑置之敎文淳曰始興果川等地抄兵置屯之事今幾就緖否文淳曰臣與該邑倅今方爛商便宜之策軍兵則必期於自願募入田畓則價入千兩所收似不下三千包穀云矣上曰予之苦心專在於兵農相依之策而氓之蚩蚩不識利害之相懸易致繹騷之歎爲任事之臣者不可不念也渠輩之上番也自朝家給糧給饌糊口之道可謂裕足矣且積薪江上俾爲溫處之方而鄕軍卜馬逐日運給及其下番之時例下路資及試射施賞以錢以木歸橐不些其中有技者登科發身而榜目中不稱鄕軍而稱之以鄕武士則朝家之爲渠輩地可謂曲盡矣先以此意曉論人人俾有樂從之實可也畿邑捧糴今至幾何文淳曰見今未捧或四五分之一歲前畢捧似無慮矣日前停減之令寔出懷保之盛渥至澤列邑民人等莫不感戴云上曰最可矜悶者金通兩邑之民而江都民事尤切悶念也卿爲京兆本兵俱有聲績今者特授本營蓋將以第一治望於卿也文淳曰臣實魯下何敢當委寄之隆眷也哉命退諸臣以次退出
정조 19년
李肇源啓曰大司憲未差執義李龜雲掌令趙錫晦持平姜錫龜在外掌令洪受浩受由持平李儒修引避退待監察茶時之意敢啓傳曰知道
정조 19년
李肇源啓曰持平李儒修引避退待已至多日尙未處置事甚未安大司諫曺允大卽爲牌招以爲處置之地何如傳曰允
정조 19년
以左議政兪彦鎬八度呈辭傳于金啓洛曰不允批答
정조 19년
朴宗甲以弘文館言啓曰本館下番姑降入直事甚未安修撰金熙稷自鄕上來云卽爲牌招入直何如傳曰允
정조 19년
以修撰金熙稷牌不進罷職傳旨傳于朴宗甲曰只推更爲牌招入直
정조 19년
以修撰金熙稷再牌不進罷職傳旨傳于朴宗甲曰情勢似然許遞
정조 19년
傳于李肇源曰明日次對大臣雖不簉朝使之依例來會諸道狀本之未及回啓者遣備郞問議後有司堂上亦令依例稟處
정조 19년
李益運啓曰明日次對兩司當爲進參除在外引避退待傳旨未下外受由過限及呈告人員竝待開門牌招何如傳曰允
정조 19년
吏曹齎奏官單柳相斗
정조 19년
李益運以兵曹言啓曰新除授五衛將洪繼哲前任順天營將忠壯衛將李鉐前任忠州營將俱在任所而上來間番次苟艱竝改差何如傳曰允
정조 19년
李益運以備邊司言啓曰因黃海前監司李泰永金川移邑事狀啓有司堂上尹蓍東所啓批旨內問于大臣以草記回啓可也事命下矣金川移邑之說西來傳聞蓋已久矣多少爲弊固不足恤而最是水泉不淸居民受病轉徙相續邑治漸殘爲民苦瘼莫大於此其在軫念之道不可以倉廨移設之些少弊端有所靳許況其新移之處卽是舊邑之地衙不改基民猶成聚移此就彼別無難便而方當客使迫近之際本郡以沿路頭站擧行浩繁此時此役勢難竝擧待支勅過後依民願移邑之意分付道臣何如傳曰允欲除病民之端則不可緩也役民未必爲撓民然使行旁午祈寒近臘移邑之或遲或速一從民願爲之事另飭道伯可也
정조 19년
李益運以訓鍊都監言啓曰東營集春門入直御營廳鄕軍出番代以本局軍替代事該廳草記批下矣東營軍五十名集春營軍五十名各其將官率領來十二月初一日爲始與御營廳軍替代限禁衛營鄕軍上番間輪回入直之意敢啓傳曰知道
정조 19년
李益運以御營廳言啓曰禁衛軍旣停番矣上來間建陽門銅龍門弘化門入直以御營軍替把事前已命下矣依傳敎來十二月初二日本廳鄕軍與禁衛軍當爲替代入直而在前停番時東營集春營以訓局軍有替代之例或有摠戎軍代把之例今番則何以爲之敢稟傳曰東營集春營軍以訓局軍替代可也
정조 19년
備邊司啓目粘運三水府罷邑設鎭廟坡神方江口自作等堡竝爲革罷厚州江西邊江界地移屬祥坪等事待設鎭後詳察事勢更爲商量擧行事分付何如判付啓爲先依回啓施行爲乎矣設邑於外置鎭於內形便與事勢在所釐正而新設之地僉使得人然後可以出意見設施履歷段追後定式次須以備諳邊俗習知風土者先使足踏目接官府之如何建置邑民之如何成聚以至吏隷倉庾及劃界闢萊等事件件條條一一措置始可差送官長會寧府定配罪人李健秀姑爲減等移定厚州地魚面所管把守將用白衣從軍之例使渠立功自效待其書陳便否於本司更良粘啓稟處爲旀日前以關西四郡地方定界設鎭事亦有關問者渭原郡定配罪人李汝節充定江界馬馬海土兵事分付該道道臣爲良如敎
정조 19년
左議政兪彦鎬八度呈辭不允批答王若曰溫綸屢降謂卿心之可回遜牘又呈胡予志之莫諒更不多誥其勿過辭顧今上下殷須之辰有非輔相陳懇之日冠蓋旁午旣供億策應之甚繁島沿呼庚而接濟撫摩之方急民憂國計之久闕講究政須日三接之謨元輔端揆之皆登耉耆難責月六對之務況於卿所托也甚重其在今難捨者多端离筵受知自初元而眷遇偏摯鼎席重卜逮近日而恩禮冞隆恬約簡潔之姿綽有故家之儀度寅協彌綸之責期以老成之典型豈因一時之微痾遽尋屢度之懇牘固知差復之不遠何乃辭爲若念進退之亦憂訖可已矣於戲平日之眷顧靡替肆勤敷心之音大臣之去就不輕益勉匪躬之義須體至意亟斷來章所辭宜不允故玆敎示想宜知悉知製敎金啓洛製進
정조 19년
乙卯十一月二十四日辰時上御重熙堂左承旨入侍時行左承旨李益運記事官趙台榮記注官金良倜記事官吳泰曾以次進伏訖上曰表文未及正書云耶益運曰姑未及正書云矣上曰使之斯速正書直爲安寶後以爲入啓而待還下卽令今月內發送俾無一刻遲滯之弊可也命退承史以次退出
정조 19년
藥房提調鄭存中副提調蔡弘履啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 19년
李肇源啓曰大司憲未差執義李龜雲掌令趙錫晦持平姜碩龜在外掌令洪受浩牌不進持平李儒修引避退待監察茶時之意敢啓傳曰知道
정조 19년
朴宗甲啓曰臣宗甲以香室忠義取才次進去下直之意敢啓傳曰知道
정조 19년
傳于李益運曰備局堂上引見
정조 19년
以左議政兪彦鎬九度呈辭傳于金啓洛曰不允批答
정조 19년
吏曹校理單金熙稷除授事承傳
정조 19년
以校理金熙稷牌不進罷職傳旨傳于金啓洛曰只推更爲牌招
정조 19년
以校理金熙稷再牌不進罷職傳旨傳于金啓洛曰只推更爲牌招
정조 19년
兵曹口傳政事以朴春遇爲知事
정조 19년
金啓洛以禮曹言啓曰取考大典通編別試文科初試條則初場論一篇表箋中一篇賦一篇輪回出兩題事載錄矣今番別試事目中以論表磨鍊以入之意敢啓傳曰知道
정조 19년
李肇源以兵曹言啓曰來十二月丙辰正月當上番騎兵二百五十名所着襦衣依定式本曹點考後仍令該曹題給之意敢啓傳曰知道
정조 19년
李肇源以兵曹言啓曰依備邊司啓目判付會寧府定配罪人李健秀移定魚面鎭所管把守將渭原郡定配罪人李汝節充定江界馬馬海鎭土兵事各該道道帥臣處行移何如傳曰允
정조 19년
李益運以備邊司言啓曰傳曰奏本明當正書云齎去官預爲啓下然後可以趁期待令尙無皁白問于槐院廟堂使之草記事命下矣奏文齎去官例以堂下武臣差送而今番奏文事體尤重訓鍊院正軍器寺正都摠府經歷中令該曹各別擇差啓下使之罔夜齎傳于謝恩兼進賀使所到處何如傳曰允
정조 19년
李肇源以義禁府言啓曰因咸鏡監司趙宗鉉狀啓備邊司覆啓判付內會寧府定配罪人李健秀姑爲減等移定厚州地魚面所管把守將渭原郡定配罪人李汝節充定江界馬馬海土兵事命下矣李健秀移定厚州地魚面所管把守將李汝節充定江界馬馬海土兵事分付各該道臣之意敢啓傳曰知道
정조 19년
刑曹啓目粘連向前黃海兵使李海愚旣已遲晩所當照律是白乎矣係是二品職臣曹不敢擅便上裁何如判付啓身爲閫帥戎政檢飭新反竝與尋常不難爲之撥騎亦不能如式責立如許帥臣置將安用況旀職經邇班名係衛列其所擧行宜倍他人是去乙不此之爲鼾睡運籌軒中至以未卽打起遲滯數刻是如撥校之言丁寧苟有一分小心豈敢若是怠慢若罷若拿無所不可而民邑之弊十分顧念姑不處分是如乎勅行往返後當有別般嚴處之擧此公事姑爲置之使之負罪行公之意嚴飭分付爲旀勅行過海西地界後自本曹勘罪一款草記稟處爲良如敎
정조 19년
左議政兪彦鎬九度呈辭不允批答王若曰所以相須殷也渙諭屢宣未可助爲理耶巽章又至肆勉股肱之義庸敷心腹之辭惟卿餘事文章確有秉執疎襟雅量展也廊廟上模楷博識宏猷久矣搢紳間推詡風雲昭融之契粤自靑邸之初筵霖雨經濟之謨爰有黃閣之重卜顧今艱虞溢目之日尤重輔相勵翼之功矯習俗而振頹綱政宜上下之交勉靖朝象而明大義更須一二之與同豈以一時微疴遽尋鎭日遜牘神明攸相庶昔疾之今瘳虛佇冞勤胡前批之未喩必欲辭免縱爲調將之便心倘或勉循是豈倚毗之本意於戲中外之想望方切政須協心共貞君臣之誠信素孚寧容奉身而退卿章雖至九告予意決難一兪所辭宜不允故玆敎示想宜知悉同副承旨李肇源製進
정조 19년
行都承旨蔡弘履坐行左承旨李益運坐右承旨申耆病左副承旨朴宗甲坐直右副承旨金啓洛坐直同副承旨李肇源坐注書趙台榮仕一員未差假注書李章垕仕直事變假注書鄭時善仕
정조 19년
李肇源啓曰大司憲未差執義李龜雲掌令趙錫晦持平姜碩龜在外掌令洪受浩傳旨未下持平李儒修引避退待監察茶時之意敢啓傳曰知道
정조 19년
李益運啓曰右承旨申耆今日不爲仕進卽爲牌招何如傳曰待開門牌招
정조 19년
朴宗甲啓曰四學學製各於限內不爲設行則自本館草記請勘曾爲定式矣今年則西學三等外其餘三學全不設行而初無草記之擧事甚稽忽不可無警大司成李晩秀推考何如傳曰允
정조 19년
以掌令洪受浩牌不進罷職傳旨傳于李肇源曰只推
정조 19년
以司諫申大尹牌不進罷職傳旨傳于李肇源曰只推
정조 19년
以檢閱吳泰曾禁推傳旨傳于申耆曰如欲出去則無端徑出者非止一再館規掃地亦關後弊此後嚴禁亦不可全然勿論爲先罷職當該捧納承旨亦爲推考
정조 19년
朴宗甲以檢校直閣金勉柱言啓曰抄啓文臣金近淳二月閏二月課試居首三月課講比較又爲居首此雖與課試連三次居首有異而課講以製代試則例爲移計於課試矣金近淳以課試連三次居首陞敍傳旨令政院捧入之意敢啓傳曰陞敍太早尙多未爲之職代以錫馬之典可也
정조 19년
金啓洛以忠勳府言啓曰本府書寫忠義衛李海觀有頉代嫡長忠義衛李玄祚差下依例以假郞廳稱號何如傳曰允
정조 19년
李益運以禁衛營言啓曰禁衛軍旣停番矣上來間建陽門銅龍門弘化門入直以御營軍替把事傳敎矣弘化門集賢門銅龍門建陽門入直與把守軍以御營廳將官軍兵來十二月初一日替代後舊軍放送而集賢門把摠還爲入直新營之意敢啓傳曰知道
정조 19년
李益運以御營廳言啓曰本廳來十二月丙辰正月兩朔應立左部左司屬慶尙右道五哨軍兵今已逢點整齊矣十二月初一日與前司軍兵替代立番後舊軍放送之意敢啓傳曰知道
정조 19년
李益運以御營廳言啓曰本廳來丙辰二月三月兩朔應立左部中司屬全羅左道五哨軍兵正月二十五日京中逢點二月初一日與左司軍兵當爲替代立番而依定奪每哨以一百名磨鍊後其餘一百三十五名竝資保收布上送事本道監兵使處措辭知會之意敢啓傳曰知道
정조 19년
李益運以御營廳言啓曰來十二月初一日爲始弘化門哨官一員軍六十二名銅龍門哨官一員軍四十名集賢門把摠一員軍十五名建陽門軍十名與禁衛軍替代入直東營集春營入直軍與訓局軍替代而騎士二十五人該番將率領仍直東營之意敢啓傳曰知道
정조 19년
禁府啓目銀溪前察訪崔慶裕原情云云問目內辭緣泛稱遲晩所當請刑是白乎矣年滿七十法不當請刑上裁何如判付啓保放依同罪他囚例擧行爲良如敎
정조 19년
以左議政兪彦鎬十度呈辭傳于金啓洛曰不允批答王若曰王臣重匪躬之義卿何必屢煩遜辭輔相任仔肩之謨予則有二字敦勉豈可相持而彌日宜念强起而簉朝顧今庶務有叢脞之憂群工無董正之效賓筵有三公之座國體之苟艱若斯勅奇繼兩价之行廟務之坌冗如彼大小簿書之多滯其將待卿而稟裁上下情志之交孚必欲期卿以勉出況卿夙著雅望最荷隆知擔重寄而身佩安危托殊契而義同休戚予一人注意之篤奚啻臣哉隣哉古宰相盡瘁之風恒期國耳公耳惟月正重卜於秉軸旣示眷遇之冞隆伊年紀未至於懸車宜思擔負之益勉豈嘗責卿以筋力職在論道經邦期欲任卿以訏謨義無難進易退何卿辭愈往愈摯而予言不惟不孚榮衛有無妄之痾佇少間勿藥之喜艱虞多未濟之歎非大僚言病之時須回必退之心克體共貞之義卿雖以文翼之單疏得請援而爲辭予則以文翼之一心奉公期於加勉於戲廟堂之謨猷多曠卿何不思相臣之去就不輕予無多誥須念如渴之急亟撤引疾之章所辭宜不允故玆敎示想宜知悉知製敎洪秀晩製進
정조 19년
乙卯十一月二十六日辰時上御誠正閣諸承旨持公事入侍時行都承旨蔡弘履行左承旨李益運左副承旨朴宗甲右副承旨金啓洛同副承旨李肇源記事官趙台榮假注書李章垕記注官金良倜記事官吳泰曾檢校待敎徐有榘以次進伏訖上曰無公事承旨退去宗甲退出啓洛讀奏黃海監司徐邁修狀啓進賀正使陪行次直向瑞興站因使行勿爲出待之關文還營事弘履讀奏平安監司金載瓚啓本中和府反庫事益運讀奏水原留守趙心泰狀啓還營事肇源讀奏黃海監司徐邁修啓本罪人黃龍瑞松禾縣到配事及平安監司金載瓚啓本移配罪人曺允信陽德縣到配事命書判付訖上曰禁推翰林何以入來乎如有身病承旨筵稟後出去可也豈敢擅自陳疏無端徑出乎館規於此掃地矣肇源曰不但病狀適然渠家有忌故主祭無人云情勢似然矣上曰姑爲罷職使之休息數日此後如有不得已出去之故承旨微稟後使之出去可也上曰庠試今幾設行乎肇源曰四學中一學設行三等其餘三學尙無設行之事云矣命書傳敎曰庠試之四等限內不爲設行者本館草記該房請勘自是定式今聞尙多未爲之處云四學敎授一竝禁推令泮長明日設行禁推敎授等待出榜竝施解見任之律命退承史之次退出
정조 19년
行都承旨趙尙鎭坐行左承旨洪義榮坐行右承旨林濟遠坐直左副承旨李晉秀坐直右副承旨蔡弘遠牌不進同副承旨崔獻重未肅拜注書趙台榮仕一員未差假注書李章垕仕直事變假注書鄭時善仕
정조 19년
林濟遠啓曰來初一日輪對日次矣敢稟傳曰明日來待
정조 19년
林濟遠啓曰持平李儒修引避退待已至多日尙未處置事甚未安掌令洪受浩卽爲牌招以爲處置之地何如傳曰允
정조 19년
以掌令洪受浩牌不進罷職傳旨傳于林濟遠曰只推
정조 19년
林濟遠啓曰大司憲未差執義李龜雲掌令趙錫晦持平姜碩龜在外掌令洪受浩牌不進持平李儒修引避退待監察茶時之意敢啓傳曰知道
정조 19년
林濟遠啓曰兵曹判書李得臣禁軍別將柳孝源依下敎來待矣傳曰入侍
정조 19년
以左議政兪彦鎬十一度呈辭傳于林濟遠曰不允批答
정조 19년
傳于林濟遠曰當該司謁令攸司科治
정조 19년
以行大司成李晩秀肅拜單子傳于林濟遠曰承旨之遞解已久其後登筵亦屢矣忽於今日始呈肅單事體所在極爲駭然肅單還給下義禁府推考兼帶之入闕不肅猶請推考況實職乎初次入侍日不爲察推之坐直承旨入侍承旨竝遞差前望單子入之待下批牌招察任
정조 19년
承旨前望單子入之洪義榮林濟遠李晉秀崔獻重落點
정조 19년
以同副承旨崔獻重牌不進罷職傳旨傳于林濟遠曰只推
정조 19년
林濟遠啓曰直提學李晩秀以大司成禁推事命下矣依定式遞差傳旨捧入之意敢啓傳曰知道
정조 19년
林濟遠啓曰新除授行左承旨洪義榮資是嘉義臣弘履乃是嘉善座次有違格例何以爲之敢稟傳曰資是嘉義則當爲都承旨以蔭官不得行公爲可以嘉善知申如是防啓乎有關事面卿則遞差適有校正之役同副承旨亦爲許遞前望單子入之待下批牌招察任
정조 19년
以行大司成李晩秀禁推傳旨傳于林濟遠曰飭已施矣期獵之意不可踰日分揀使之今日內設場出榜後謝恩
정조 19년
以右副承旨蔡弘遠牌不進罷職傳旨傳于李晉秀曰只推
정조 19년
以司僕寺抄啓文臣金近淳面給馬單子傳于林濟遠曰都計劃頒賞日待令必以體小步良品好別邊馬中待令
정조 19년
傳于林濟遠曰順陵直長蘇洙中靖陵直長愼師浚再明日待令
정조 19년
傳于李晉秀曰近因定式部官不爲待令於輪對云都民休戚專係於部官欲爲面稽於敷奏之際五部官員皆令明日輪對同爲入侍明日近百員輪對官中至於部官尤有自別所管坊內非法事及大小民隱預各講究待令事嚴飭
정조 19년
以兵曹監軍落點單子傳于李晉秀曰昨聞承宣言覺其無端作散前佐郞洪宅夏仍任如無見窠吏曹郞廳中在外或未肅拜者改差移付
정조 19년
傳于李晉秀曰同副承旨批下牌招入直
정조 19년
以平安兵使申應周狀啓襦衣紙衣分給數爻成冊上送事判付內啓下備邊司爲旀襦衣紙衣之下送爲邊上烽把軍卒庇寒之需而近觀摘奸書啓襲謬不均間或軍多衣少所見悶然云爲道帥臣者何無一言狀聞以爲均一釐正之道乎若無摘奸何以覺得平安監司金載瓚兵使申應周竝從重推考爲先嚴飭帥臣一一釐正後錄狀聞事行會俾年年提飭之擧能有一分實效之爲益爲良如敎
정조 19년
兵曹口傳政事副司果李萬運南基萬副司勇柳尋春魏伯圭張胤宗
정조 19년
李晉秀以吏曹言啓曰今此宗廟朔祭獻官實預差以前大司諫閔台爀前承旨李祖承塡差而時無職名令該曹口傳付軍職何如傳曰允
정조 19년
刑曹啓目司謁白景采原情云云傳旨內辭緣惶恐遲晩自臣曹考律科罪何如判付啓分揀放送爲良如敎
정조 19년
同副承旨崔獻重疏曰伏以臣以一介單寒之蹤荷千古曠絶之恩拔之羿彀之中置諸雪嶺之上前後批旨愈往愈隆句句恩敎字字恩言臣是何人得此殊榮異渥於聖明之前也臣每一奉讀輒不禁感激嗚咽繼以流涕也薄施外補亦出洪造縮伏訟愆自分僇廢曾未數月遽蒙恩召騎省銀臺除旨聯翩旣庇覆之又翦拂之一遞一授眷眷不置皇天雨露若偏臣身雖慈母之顧復於穉子何以過此噫臣之得有今日皆殿下賜也臣非木石亦具秉彝欲報之德天高地厚赴蹈湯火猶且不避區區微諒何暇自恤而終不敢自同無故唐突進身則臣情到此亦云慽矣臣之有罪無罪聖批昭揭畢燭無餘臣可以有辭於百世矣彼齗齗者任之而已臣雖舌弊而口渴何望其釋然回悟而亦有所不容終默者竊念論思之臣遇事陳戒此實我朝立國之美規也是以無論講筵論說與災異警懼不言則已言則必以勉君德爲結辭非必事事皆當於衮闕而然誠以陳戒之體段如是也故雖或過於責難極其猥越未聞以此直爲聖德之累而亦未聞以此聲罪其人也況今所謂邪學專由於怪鬼之輩惑溺妖說斁絶天常其爲禍非止若災異之警懼而卽吾道之一大變怪也如欲廓淸邪翳挽回世道則莫如闡明學敎誠使一世之人皆興於學人誦孔孟戶談程朱則民將日遷善而不知譬如人之元氣充實外邪無從而入也其所闡明之責是在殿下此而不陳勉於君師之地而更有何術耶今乃以陳勉之故例而爲臣極罪至曰隱然歸咎於聖躬自爲拔跡護黨之計人言之罔極胡至於此臣無可拔之跡則公議自在亦旣極論邪學之徒則未知所護者何何事都付一笑不必多辨而惟是歸咎聖躬四字此豈臣分之所敢萌於心而亦豈常情之所可疑於人者乎儘如斯言也顧其罪萬死有餘人之擬律猶屬厚典臣誠震懍怳惑反以點檢臣疏而實莫曉其奚爲而致此也方今治敎休明如日中天心法極精一之妙道學窮性理之源以至於飾下則每以經術之鹵莽屢勤辭敎矯俗則必以文體之邪正明示黜陟光御二十年來崇儒重道之苦心至敎非但言者知之凡厥海隅蒼生莫不有耳皆知則雖有一種邪醜迷不率敎誠如堯之有水湯之有旱固何損於盛德光輝而若夫爲臣進言之道則亦不如是假使堯水湯旱在於今時則亦將諉之以適然而不得爲陳戒乎臣疏所云陳戒乃在於學校之猶不徯志而益勉其闡明也名以經幄之疏而全沒陳戒本色有欠誠實雖欲陳戒而如入夫子之墻仰之彌高瞻之忽後宗廟之美百官之富有非管窺蠡測所可容議故强引大學治平之極工敢以民之不新貢勉於明明德之猶有未盡者欲望吾君如堯之克明而躋一世於平章昭明之聖神功化也雖以堯之德之峻百姓未昭明之前便是克明未盡底時節也此不過反復經義竊附非堯不陳之意也以是而謂之歸咎耶若以聖學之已造極處而謂不敢加勉則堯舜之臣將不得一言開口於加勉耶今若以闢異爲對策之題則其所救弊亦將捨正學而奚以哉欲爲正學救措則不得不以導率爲言而導率之要亦不過曰仰勉君德而已此亦爲之歸咎而將爲策士之罪耶且其言曰縱使其術貽禍一代闢而除之則已矣顧何害於出治之大本果以其術若是易言而無足有無則臣之過慮其貽禍而殆若過災而陳戒者臣固妄發而緣臣過慮得以懲創詿俗興起正學則亦何害於聖世之治化耶雖然臣之得此疑怒莫非臣罪若使臣處世言行一半分見孚於同朝則設有辭不達意尋常陳戒之茶飯亦豈看作用意別出註解至加以罔測之罪名耶況其瞞弄云云寧欲溘然臣如有罪罪其罪而已何必以惡言相加而後方可快於心耶臣聞古之事君也危治而憂明猶恐君之德之或自滿暇也故規勉之誠不忘於擧筆而傳爲盛世之美事今也則不然乃反以天地之有憾堯舜之病博爲不當陳戒之證而目之歸咎遂成罪案何其異於臣之所聞也嗚呼臣本疎迃信心冥行妄懷狂瀾之障自速滄浪之取只自悼歎尙誰怨尤勘律至重身名已辱而章奏一出醜詆輒加憂畏轉深情踪益危不虞新除又及此際聖念雖不終棄官職非所可論遭罹如彼廉防在前顧何敢憑恃寵靈抗顔出膺重自陷於無忌憚之誅也哉召牌儼臨冒犯違傲義分都虧無所逃罪情窮勢隘伏地涕泣而已玆暴煩冤之私仰瀆崇嚴之聽伏乞天地父母特垂終始之澤亟賜鐫削臣職名仍治臣逋慢之罪以靖私義以肅朝綱千萬幸甚臣無任云云答曰省疏具悉爾其勿辭察職